b'\n_START_ARTICLE_\nVenta (mokslinis gamybinis susivienijimas)\n_START_PARAGRAPH_\nMokslinis gamybinis susivienijimas \xe2\x80\x9eVenta\xe2\x80\x9c\xc2\xa0\xe2\x80\x93 nuo XX a. vidurio iki paskutinio de\xc5\xa1imtme\xc4\x8dio Vilniuje, Jeruzal\xc4\x97s mikrorajone, veikusi mikroschem\xc5\xb3 gamykla.\n_START_SECTION_\nIstorija\n_START_PARAGRAPH_\n\xe2\x80\x9eVenta\xe2\x80\x9c buvo \xc4\xafrengta toli nuo Vilniaus, siekiant suma\xc5\xbeinti tar\xc5\xa1os ir vibracijos poveik\xc4\xaf produkcijai. Ple\xc4\x8diantis miestui, gamykl\xc4\x85 apsupo gatv\xc4\x97s, netoliese \xc4\xafrengta or\xc4\x85 ter\xc5\xa1ianti padang\xc5\xb3 restauravimo \xc4\xafmon\xc4\x97. Susivienijime dirbo daugiau kaip 3000 darbuotoj\xc5\xb3, tre\xc4\x8ddalis j\xc5\xb3\xc2\xa0\xe2\x80\x93 in\xc5\xbeinieriai. \xc4\xaemon\xc4\x97 nuo pirmaujan\xc4\x8di\xc5\xb3 Vakar\xc5\xb3 firm\xc5\xb3 techniniame lygyje atsiliko ne daugiau kaip 2 metus. Lietuvai atk\xc5\xabrus nepriklausomyb\xc4\x99, gamybos apimtys suma\xc5\xbe\xc4\x97jo. Vyriausiojo \xc4\xafmon\xc4\x97s technologo L. Valeikos ir direktoriaus R. Panavo pastangomis gauti u\xc5\xbesakymai i\xc5\xa1 Italijos ir Kinijos. Paskutiniame am\xc5\xbeiaus de\xc5\xa1imtmetyje buvo \xc4\xafdiegtas ISO 9000 gamybos standartas.\n_START_SECTION_\nProdukcija\n_START_PARAGRAPH_\n\xe2\x80\x9eVentoje\xe2\x80\x9c buvo gaminami auk\xc5\xa1tojo da\xc5\xbenio analogas-kodas, kodas-analogas, keitikliai, superauk\xc5\xa1tojo da\xc5\xbenio davikliai, vaizdo technikos mikroschemos. Beveik visos schemos buvo kuriamos pagal Vakaruose padarytus analogus. U\xc5\xbe mikroschem\xc5\xb3 komplekt\xc4\x85, skirt\xc4\x85 televizijos pramonei, \xc5\xa1io kolektyvo darbuotojai, tarp j\xc5\xb3 ir autorius, buvo apdovanoti Lietuvos TSR Auk\xc5\xa1\xc4\x8diausiosios Tarybos premija. I\xc5\xa1 viso \xe2\x80\x9eVentoje\xe2\x80\x9c suprojektuota ir gaminta: 19 tip\xc5\xb3 auk\xc5\xa1tojo da\xc5\xbenio davikli\xc5\xb3, 11 tip\xc5\xb3 mikroprocesorini\xc5\xb3 komplekt\xc5\xb3, 10 tip\xc5\xb3 spar\xc4\x8di\xc5\xb3j\xc5\xb3 \xc4\xaftampos komparatori\xc5\xb3, 13 tip\xc5\xb3 analogo skaitmenini\xc5\xb3 keitikli\xc5\xb3, 11 tip\xc5\xb3 skaitmenini\xc5\xb3 analogini\xc5\xb3 keitikli\xc5\xb3, 23 tipus padidinto spartumo logini\xc5\xb3 schem\xc5\xb3, 34 skai\xc4\x8diavimo technikos integri\xc5\xb3 schem\xc5\xb3 tipus ir 13 tip\xc5\xb3 buitin\xc4\x97s technikos mikroschem\xc5\xb3, skirt\xc5\xb3 fotoaparat\xc5\xb3, elektros varikli\xc5\xb3, termini\xc5\xb3 krosni\xc5\xb3, vaizdo technikos komplektavimui. 1990\xc2\xa0m. \xe2\x80\x9eVentos\xe2\x80\x9c gamyklos apimtys jau buvo tokios, kad per metus ji gal\xc4\x97jo pagaminti 100 000 000 mikroschem\xc5\xb3._NEWLINE_Be mikroschem\xc5\xb3, \xc4\xafmon\xc4\x97 gamino mikrobang\xc5\xb3 krosneles, skrudintuvus, kai kurias automobili\xc5\xb3 apsaugos detales bei elektroninius muzikos instrumentus.\n_START_SECTION_\nElektroniniai muzikos instrumentai\n_START_PARAGRAPH_\n\xe2\x80\x9eVenta\xe2\x80\x9c nuo 1969\xc2\xa0m. projektavo ir gamino portatyvinius daugiabalsius elektroninius klavi\xc5\xa1inius muzikos instrumentus, pavadintus \xe2\x80\x9eVilniaus\xe2\x80\x9c vardu (v\xc4\x97liau, ministro nurodymu, j\xc5\xb3 pavadinimas buvo pakeistas \xc4\xaf \xe2\x80\x9eElektronikos\xe2\x80\x9c). Kur\xc4\xaf laik\xc4\x85 jie buvo surenkami i\xc5\xa1 paprast\xc5\xb3 detali\xc5\xb3, v\xc4\x97liau buvo suprojektuotos ir pagamintos specialios mikroschemos, leidusios u\xc5\xbetikrinti elektronini\xc5\xb3 muzikos instrument\xc5\xb3 kokyb\xc4\x99, suma\xc5\xbeinti j\xc5\xb3 svor\xc4\xaf ir kain\xc4\x85. Did\xc5\xbeiausia tuo metu pagamint\xc5\xb3 muzikos instrument\xc5\xb3 paklausa buvo Baltarusijos, Ukrainos ir Rusijos rinkose, nema\xc5\xbeai buvo parduota ir Lietuvoje._NEWLINE_Gaminti klavi\xc5\xa1iniai instrumentai \xe2\x80\x9eVilnius\xe2\x80\x9c (1973\xe2\x80\x931976), \xe2\x80\x9eVilnius 3\xe2\x80\x9c (nuo 1976\xc2\xa0m.), \xe2\x80\x9eVilnius 5\xe2\x80\x9c (nuo 1982\xc2\xa0m., dviej\xc5\xb3 manual\xc5\xb3; v\xc4\x97liau pavadintas \xe2\x80\x9eElektronika EM 01\xe2\x80\x9c), \xe2\x80\x9eElektronika EM 11\xe2\x80\x9c (nuo 1983\xc2\xa0m.). Pastarasis\xc2\xa0\xe2\x80\x93 pirmasis Taryb\xc5\xb3 S\xc4\x85jungoje auk\xc5\xa1\xc4\x8diausios klas\xc4\x97s instrumentas su reguliuojamu choriniu efektu ir adityvine tembrine sinteze, leid\xc5\xbeian\xc4\x8dia imituoti daugelio muzikos instrument\xc5\xb3 tembrus.'